Пабываўшы на важнейшай будпляцоўцы Беларусі, мы з фотакарэспандэнтам, што называецца, “засеклі” цяперашнюю вышыню гэтага ледзь не самага маштабнага са 102 аб’ектаў станцыі, на якіх кіпіць работа: 34 метры. Прыкладна ўдвая, больш як да 44 метраў над узроўнем зямлі, павінен прырасці корпус першага энергаблока — гэты пералік можна прадоўжыць. Усяго ў 2015 годзе давядзецца выканаць работ больш як на 650 мільёнаў долараў. Адной арматуры трэба зманціраваць 50 тысяч тон — на яе дастаўку патрэбна тысяча чыгуначных вагонаў! Бетону трэба будзе ўлажыць 360 тысяч кубаметраў. Калі выстраіць у рад грузавікі-“міксеры”, неабходныя для дастаўкі такой колькасці на будпляцоўку, то калона выцягнецца ад Мінска амаль да Масквы.